KOMISIJOS KOMUNIKATAS TARYBAI Priemonių, kurių ėmėsi Ispanija, atsižvelgdama į 2012 m. liepos 10 d. Tarybos rekomendaciją siekiant ištaisyti perviršinio valdžios sektoriaus deficito padėtį, vertinimas /* COM/2012/0683 final */





KOMISIJOS KOMUNIKATAS TARYBAI Priemonių, kurių ėmėsi Ispanija, atsižvelgdama į 2012 m. liepos 10 d. Tarybos rekomendaciją siekiant ištaisyti perviršinio valdžios sektoriaus deficito padėtį, vertinimas 1. Perviršinio deficito procedūra. Pagrindinė informacija 2009 m. balandžio 27 d. pagal Europos bendrijos steigimo sutarties 104 straipsnio 6 dalį Taryba nusprendė, kad Ispanijoje susidarė perviršinis deficitas, ir pagal Europos bendrijos steigimo sutarties 104 straipsnio 7 dalį ir 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo 3 straipsnį pateikė rekomendaciją dėl perviršinio deficito ištaisymo ne vėliau kaip 2012 m. 2009 m. gruodžio 2 d. pagal Reglamento (EB) Nr. 1467/97 3 straipsnio 5 dalį Taryba nusprendė, kad buvo imtasi veiksmingų priemonių, bet priėmus tą rekomendaciją kilo netikėtų neigiamų ekonominių įvykių, turinčių didelį nepalankų poveikį valstybės finansams. Todėl Taryba pagal SESV 126 straipsnio 7 dalį priėmė patikslintą rekomendaciją perviršinį deficitą patikimai ir tvariai ištaisyti ne vėliau kaip 2013 m., imantis priemonių vidutinės trukmės laikotarpiu. 2010 m. birželio 15 d. Komisija padarė išvadą, kad Ispanija ėmėsi veiksmingų priemonių atsižvelgdama į 2009 m. gruodžio 2 d. Tarybos rekomendaciją valdžios sektoriaus deficitą sumažinti tiek, kad jis neviršytų 3 % BVP pamatinės vertės, todėl jokių papildomų veiksmų pagal perviršinio deficito procedūrą imtis nereikėjo. 2012 m. liepos 10 d. pagal Tarybos reglamento (EB) Nr. 1467/97 3 straipsnio 5 dalį Taryba nusprendė, kad buvo imtasi veiksmingų priemonių, bet 2009 m. priėmus patikslintą rekomendaciją kilo netikėtų neigiamų ekonominių įvykių, turinčių didelį nepalankų poveikį valstybės finansams. Todėl Taryba pagal SESV 126 straipsnio 7 dalį priėmė patikslintą rekomendaciją (toliau – patikslinta PDP rekomendacija) ir rekomendavo, kad Ispanija perviršinį deficitą panaikintų ne vėliau kaip 2014 m. Kad nominalų valdžios sektoriaus deficitą iki 2014 m. sumažintų tiek, kad jis neviršytų 3 % BVP pamatinės vertės, Ispanijai rekomenduota užtikrinti 2,7 % BVP dydžio struktūrinio balanso pagerėjimą 2012 m., 2,5 % BVP – 2013 m. ir 1,9 % BVP – 2014 m. Pagal Komisijos tarnybų atnaujintą 2012 m. pavasario prognozę, atsižvelgiant į būtiną struktūrinio biudžeto balanso pagerėjimą, nominalaus deficito tikslai yra 6,3 % BVP 2012 m., 4,5 % BVP 2013 m. ir 2,8 % BVP 2014 m. Be to, Ispanijos valdžios institucijoms rekomenduota įgyvendinti 2012 m. biudžete ir autonominių sričių subalansavimo planuose patvirtintas priemones ir iki 2012 m. liepos mėn. pabaigos priimti paskelbtą 2013–2014 m. daugiamečio biudžeto projektą, įskaitant vidutinės trukmės laikotarpio biudžeto strategiją, kurioje visapusiškai apibūdintos struktūrinės priemonės, būtinos perviršiniam deficitui iki 2014 m. panaikinti, remiantis Komisijos tarnybų atnaujinta 2012 m. pavasario prognoze. Valdžios institucijoms taip pat rekomenduota nedelsiant imtis papildomų priemonių 2012 m., jei kiltų pavojus biudžeto planams. Be to, Ispanijos paprašyta griežtai taikyti naująsias Biudžeto stabilumo įstatymo nuostatas dėl skaidrumo ir biudžeto vykdymo kontrolės. Atsižvelgdama į šaliai skirtas rekomendacijas pagal Europos semestrą, Taryba taip pat paprašė Ispanijos įsteigti nepriklausomą fiskalinę instituciją, kuri atliktų analizes, teiktų konsultacijas ir stebėtų fiskalinę politiką, taip pat toliau laikytis vidutinės trukmės laikotarpio biudžeto sistemos įpareigojimų ir visus metus įdėmiai stebėti, kaip laikomasi biudžeto tikslų visuose valdžios sektoriaus lygmenyse. 2. Veiksmingų priemonių, kurių imtasi, vertinimas Šis vertinimas grindžiamas Komisijos tarnybų 2012 m. rudens prognoze. Jį atliekant atsižvelgiama į ekonominius bei biudžeto pokyčius nuo 2012 m. liepos 10 d., kai pagal SESV 126 straipsnio 7 dalį pateikta naujausia Tarybos rekomendacija. Remiantis Komisijos tarnybų 2012 m. rudens prognoze, numatoma, kad realusis BVP ir 2012 m., ir 2013 m. susitrauks 1,4 %, o 2014 m. išaugs 0,8 %. Teikiant naujausią Tarybos rekomendaciją pagal SESV 126 straipsnio 7 dalį buvo numatoma, kad realusis BVP 2012 ir 2013 m. susitrauks atitinkamai 1,9 % ir 0,3 %. Kadangi tikėtasi, kad ekonomika pradės atsigauti anksčiau ir šiek tiek didesniu mastu, buvo prognozuojama, kad realiojo BVP prieaugis 2014 m. sieks +1,1 %. Šiek tiek mažesnę 2012 m. neigiamo augimo prognozę daugiausia lemia šiek tiek atsparesnė vidaus paklausa, o fiskalinio konsolidavimo poveikis pasireiškė labiau palaipsniui, nei tikėtasi teikiant naujausią Tarybos rekomendaciją pagal SESV 126 straipsnio 7 dalį. 2013 ir 2014 m. projekcijos Tarybos rekomendacijoje buvo grindžiamos prielaida, kad politika nesikeis, o Komisijos tarnybų 2012 m. rudens prognozėje taip pat atsižvelgiama į papildomas konsolidavimo priemones, įtrauktas į 2013–2014 m. biudžeto planą ir 2013 m. biudžetą. Pagal Komisijos tarnybų 2012 m. rudens prognozę numatoma, kad 2012 m. valdžios sektoriaus deficitas sumažės iki 8,0 % BVP, arba 7,0 % BVP, atmetus 2012 m. kapitalo injekcijų bankams poveikį, palyginti su 9,4 % BVP 2011 m. (8,9 % BVP atmetus 2011 m. kapitalo injekcijas bankams). Tuo tarpu vyriausybės ir patikslintos PDP rekomendacijos tikslas – 6,3 % BVP. Nepaisant prognozuojamo nuokrypio nuo tikslo, numatomas nominalaus balanso sumažėjimas remtųsi esminiu pirminio balanso pagerėjimu maždaug 2½ proc. punkto (atmetus 2012 m. kapitalo injekcijas bankams), kai ekonomikos susitraukimas sudaro beveik 1½ procento. Kad kompensuotų tikėtiną nuokrypį nuo deficito tikslo ir laikytųsi Tarybos rekomendacijos, 2012 m. liepos 13 d. Ispanija patvirtino papildomas maždaug 1¼ % BVP dydžio konsolidavimo priemones. Kartu su ankstesnėmis konsolidavimo priemonėmis, įtrauktomis į 2011 m. gruodžio mėn. rinkinį, 2012 m. biudžeto įstatymą ir regioninius subalansavimo planus, bendras patvirtintų 2012 m. priemonių dydis sudaro maždaug 5¼ % BVP. Tačiau didelė šių priemonių dalis (daugiau kaip 1½ % BVP) nėra nuolatinės. Įvairūs mokesčiai padidinti tik laikinai arba paankstintas jų mokėjimas. Kalėdinių premijų panaikinimas viešajame sektoriuje taip pat galiojo tik 2012 m. Šias dideles konsolidavimo pastangas iš dalies atsvertų didelis pajamų sumažėjimas, susijęs su augimo struktūra, kuriai būdingos mažesnės mokestinės pajamos, ir smarkiau pablogėjusia padėtimi darbo rinkoje, didesniais palūkanų mokėjimais ir didesniais socialiniais pervedimais dėl pensijų didinimo, patvirtinto 2011 m. gruodžio mėn. Be to, kaip ir keletą pastarųjų metų, yra požymių, kad tam tikri regionai ir vėl nesilaikys savo biudžeto tikslų. Vertinant ciklinius veiksnius ir vienkartines bei kitas laikinąsias priemones, Komisijos tarnybų 2012 m. rudens prognozėje numatomas struktūrinio balanso pagerėjimas 1,2 proc. punkto iki -6,3 % BVP 2012 m., palyginti su 2,7 % BVP struktūrinio balanso pagerėjimu, reikalaujamu patikslintoje PDP rekomendacijoje. Atsižvelgiant į potencialaus gamybos apimties augimo prognozės sumažinimą nuo tada, kai pateikta naujausia Tarybos rekomendacija pagal 126 straipsnio 7 dalį, apskaičiuotos struktūrinės pastangos 2012 m. būtų maždaug 0,1 proc. punkto didesnės. Be to, struktūrinio balanso pokyčiui didelį poveikį turėjo ir pajamų sumažėjimas (t. y. atsižvelgiant į BVP pokyčius pagal standartinį pajamų elastingumą), kuris sudaro maždaug 1½ proc. punkto BVP. Apskritai, atsižvelgiant į šį pajamų sumažėjimą, apskaičiuotos struktūrinės pastangos dar padidėtų iki maždaug 2¾ proc. punkto ir atitiktų pastangas, reikalaujamas pagal Tarybos rekomendaciją. Komisijos tarnybų 2012 m. rudens prognozėje numatoma, kad 2013 m. valdžios sektoriaus deficitas sumažės iki 6 % BVP, palyginti su 4,5 % BVP tikslu, nurodytu ir vyriausybės, ir patikslintoje PDP rekomendacijoje. Tikimasi, kad pirminis balansas pagerės 1,8 proc. punkto, atmetus bankų rekapitalizavimo priemones, kai prognozuojamas ekonomikos susitraukimas sudaro 1,4 %. Pateikus naujausią Tarybos rekomendaciją pagal SESV 126 straipsnio 7 dalį, 2012 m. rugpjūčio mėn. Ispanijos vyriausybė pateikė daugiamečio 2013–2014 m. biudžeto planą. Tačiau plane nepatikslinta daugelis 2013 m. naujų pajamų priemonių, palyginti su tuo, kas jau paskelbta 2012 m. liepos mėn. rinkinyje. Rugsėjo mėn. pateiktame 2013 m. biudžeto įstatymo projekte nurodyta nedaug naujų priemonių, apie kurias neskelbta anksčiau (pvz., turto mokesčio pratęsimas vienais metais). Numatoma, kad 2013 m. diskrecinių priemonių poveikis biudžeto išlaidoms iš viso sudarys maždaug 1¼ % BVP, o biudžeto pajamoms – maždaug 1 % BVP. Numatomas 1½ % BVP biudžeto nuokrypis 2013 m. iš dalies paaiškinamas prastesniu išeities tašku nuo ankstesnių metų. Tačiau 2013 m. biudžeto įstatymas taip pat grindžiamas optimistinėmis makroekonominėmis prielaidomis prognozuojant, kad realusis BVP susitrauks tik 0,5 %, o užimtumas stabilizuosis. Tai reiškia akivaizdžią riziką, kad pajamos vėl bus mažesnės, negu planuojama, o socialiniai pervedimai – didesni. Be to, atrodo, kad biudžeto įstatymo projekte nepakankamai įvertinamas socialinių išmokų, įskaitant pensijas ir bedarbio pašalpas, didėjimas. 2013 m. pagrindinės regionų konsolidavimo priemonės – išlaidų mažinimas sveikatos priežiūros ir švietimo srityse, kaip numatyta 2013–2014 m. biudžeto plane. Tačiau šiuo metu nėra informacijos apie faktinį šių planuojamų priemonių įgyvendinimą regionų biudžetuose. Pagal Komisijos tarnybų 2012 m. rudens prognozę numatoma, kad 2013 m. struktūrinis deficitas dar sumažės 2,3 proc. punkto ir pasieks 4,0 % BVP – tai iš esmės atitiktų naujausią Tarybos rekomendaciją pagal SESV 126 straipsnio 7 dalį, kurioje reikalaujama, kad struktūrinis pagerėjimas sudarytų 2,5 % BVP. Atsižvelgiant į apskaičiuoto potencialaus gamybos apimties augimo pokytį per laiką nuo projekcijų, kuriomis grindžiamos patikslintos PDP rekomendacijos, pateikimo iki Komisijos tarnybų 2012 m. rudens prognozės pateikimo, struktūrinės pastangos būtų maždaug 0,1–0,2 proc. punkto didesnės. Komisijos tarnybų 2012 m. rudens prognozėje 2014 m. numatomas ekonominės perspektyvos gerėjimas, kai realusis BVP vėl taptų teigiamas. To neužtektų norint dar labiau sumažinti nominalų deficitą, kuris, kaip numatoma, didės iki 6,4 % BVP, palyginti su 2,8 % BVP tikslu. Be bazės efekto, numatomas nuokrypis daugiausia rodo, kad baigia galioti laikinosios priemonės, kurių imtasi per keletą ankstesnių metų, kad planuojamos 2014 m. konsolidavimo priemonės nepakankamai apibrėžtos rugpjūčio mėn. paskelbtame daugiamečio biudžeto plane (dėl to jų nebuvo galima įtraukti į Komisijos tarnybų prognozę) ir kad ekonomikos augimo struktūrai ir toliau būtų būdingos mažos mokestinės pajamos (jos augs ne visai proporcingai nominaliajam BVP). Palūkanų mokėjimai taip pat toliau augtų dėl didesnės skolos. Prognozuojama, kad 2014 m. struktūrinis deficitas pablogės 1,3 proc. punkto, nors rekomenduojamas 1,9 % BVP pagerėjimas. Atsižvelgiant į apskaičiuoto potencialaus gamybos apimties augimo pokytį per laiką nuo projekcijų, kuriomis grindžiama naujausia Tarybos rekomendacija pagal SESV 126 straipsnio 7 dalį, pateikimo iki Komisijos tarnybų 2012 m. rudens prognozės pateikimo, apskaičiuotos struktūrinės pastangos 2014 m. būtų maždaug 0,1–0,2 proc. punkto didesnės. Taigi galiausiai struktūrinės pastangos bus maždaug 3 proc. punktais mažesnės, negu rekomenduojama Tarybos rekomendacijoje. Atsižvelgus į netikėtą pajamų sumažėjimą šis skirtumas tikriausiai dar sumažėtų, nes kai kurios pajamos auga ne taip, kaip būtų galima tikėtis pagal nominaliojo BVP augimą. Tačiau turint omenyje, kad iki šiol patikslinta nedaug arba labai mažai 2014 m. priemonių, šiuo metu neįmanoma iki galo įvertinti 2014 m. numatytų veiksmingų priemonių. 2012 m. liepos mėn. Tarybos rekomendacijoje pagal 126 straipsnio 7 dalį Ispanijos taip pat prašyta griežtai taikyti naująsias Biudžeto stabilumo įstatymo nuostatas dėl skaidrumo ir biudžeto vykdymo kontrolės, įsteigti nepriklausomą fiskalinę instituciją, kuri atliktų analizes, teiktų konsultacijas ir stebėtų fiskalinę politiką, ir stebėti, kaip laikomasi biudžeto tikslų visuose valdžios sektoriaus lygmenyse. Kiek tai susiję su Biudžeto stabilumo įstatymu, situacija pagerėjo, konkrečiai, regioninės valdžios fiskalinių duomenų pranešimo srityje – tai žingsnis į priekį siekiant didesnio fiskalinio skaidrumo. Tačiau turint omenyje uždavinį visose regioninėse administracijose įdiegti naujas ataskaitų teikimo procedūras, patikimų ataskaitų kokybę ir nuoseklumą rodančių duomenų dar reikia palaukti. Svarbiausia, atrodo, kad nepakankamai įgyvendintos prevencinė ir taisomoji Biudžeto stabilumo įstatymo funkcijos. Nors yra akivaizdi rizika, kad keliose autonominėse srityse 2012 m. nebus pasiekti fiskaliniai tikslai, iki šiol nepradėjo veikti oficialus išankstinio perspėjimo mechanizmas ir nesiimta taisomųjų veiksmų. Kiek tai susiję su nepriklausomos fiskalinės institucijos įsteigimu, rugsėjo 27 d. Ispanijos vyriausybė priėmė sprendimą įsteigti tokią instituciją. Šiuo metu apibrėžiama jos kompetencija ir valdymo struktūra. Institucija bus įsteigta 2013 m., kai bus priimtas atitinkamas pagrindinis įstatymas. 3. Išvados Remiantis dabartine informacija, galima teigti, kad Ispanija ėmėsi veiksmingų priemonių, kuriomis užtikrinama tinkama pažanga siekiant 2012 ir 2013 m. panaikinti perviršinį deficitą laikantis 2012 m. liepos 10 d. Tarybos nustatytų ribų. Konkrečiai, Ispanija patvirtino reikšmingas konsolidavimo priemones, sudarančias maždaug 5¼ % BVP 2012 m. ir 2¼ % BVP 2013 m. Atsižvelgiant į potencialaus gamybos apimties augimo prognozės keitimą ir pajamų sumažėjimą dėl augimo struktūrai būdingų mažų mokestinių pajamų, apskaičiuotas metinis struktūrinio balanso pagerėjimas atitinka 2012 ir 2013 m. pastangas, kurių reikalavo Taryba. Tačiau Biudžeto stabilumo įstatymo nuostatos dėl numatomų išankstinio perspėjimo ir taisomųjų mechanizmų, kad būtų ribojami nuokrypiai nuo autonominių sričių biudžeto tikslų, 2012 m. nebuvo veiksmingai įgyvendintos. Dėl to galėtų vėl atsirasti regioninio lygmens biudžeto nuokrypių. Akivaizdžiai kyla rizika, kad 2013 m. gali nepavykti pasiekti nominaliųjų tikslų, iš dalies dėl optimistinio makroekonominio scenarijaus, kuriuo grindžiamas 2013 m. Biudžeto įstatymas, ir optimistinių socialinės apsaugos projekcijų. Kiek tai susiję su 2014 m., atrodo, kad Ispanija dar nesiėmė pakankamų priemonių, kad užtikrintų reikalaujamas struktūrines pastangas. Rugpjūčio mėn. paskelbtame daugiamečio biudžeto plane pateikiamos nepakankamai apibrėžtos priemonės, kuriomis remiamos rekomenduojamos fiskalinės pastangos. Todėl vis dar reikia patikslinti papildomas nuolatines 2014 m. priemones. Atsižvelgiant į pateiktą vertinimą, 2012 ir 2013 m. laikotarpiu imtasi veiksmingų priemonių, bet 2014 m. priemonės nepakankamai atitinka patikslintą PDP rekomendaciją. Remdamasi šiuo dvejopu vertinimu, Komisija mano, kad šiuo metu nebūtina imtis papildomų veiksmų pagal Ispanijos perviršinio deficito procedūrą. Komisija ir toliau atidžiai stebės Ispanijos biudžeto pokyčius pagal Stabilumo ir augimo paktą. Be to, fiskalinio valdymo srityje, nors ir padaryta regionų biudžeto ataskaitų teikimo pažanga, siekiant didesnio fiskalinio skaidrumo reikėtų, kad laiku būtų teikiamos visapusiškesnės ir nuoseklesnės konsoliduotos valdžios sektoriaus ataskaitos pagal ESS95. Galiausiai, būtų svarbu pagal planą tęsti fiskalinės tarybos steigimo procesą ir užtikrinti visišką institucinę ir finansinę jos nepriklausomybę. Pagrindinių makroekonominių ir biudžeto projekcijų palyginimas || || 2009 || 2010 || 2011 || 2012 || 2013 || 2014 Realusis BVP (pokytis %) || KOM RP 12 || -3,7 || -0,3 || 0,4 || -1,4 || -1,4 || 0,8 KOM PP 12 || -3,7 || -0,1 || 0,7 || -1,9 || -0,3 || 1,1 SP || -3,7 || -0,1 || 0,7 || -1,7 || 0,2 || 1,8 Gamybos apimties atotrūkis1 (% potencialiojo BVP) || KOM RP 12 || -4,2 || -4,8 || -4,2 || -4,6 || -4,8 || -2,7 KOM PP 12 || -4,3 || -4,8 || -4,2 || -5,3 || -4,7 || -2,8 SP || - || - || -3,8 || -4,3 || -3,8 || -2,1 Valdžios sektoriaus balansas3 (% BVP) || KOM RP 12 || -11,2 || -9,7 || -9,4 || -8,0 || -6,0 || -6,4 KOM PP 12 || -11,2 || -9,3 || -8,9 || -6,3 || -6,1 || -6,4 SP || - || - || -8,5 || -5,3 || -3,0 || -1,1 Pirminis balansas (% BVP) || KOM RP 12 || -7,7 || -7,0 || -5,0 || -2,2 || -2,5 || -2,1 KOM PP 12 || -9,4 || -7,4 || -6,5 || -3,1 || -2,8 || -3,1 SP || - || - || -6,1 || -2,2 || 0,2 || 2,0 Pagal ciklą pakoreguotas balansas1 (% BVP) || KOM RP 12 || -9,4 || -7,6 || -7,6 || -6,0 || -4,0 || -5,3 KOM PP 12 || -9,3 || -7,3 || -6,9 || -4,1 || -4,1 || -5,1 SP || - || - || -6,9 || -3,4 || -1,4 || -0,2 Struktūrinis balansas2 (% BVP) || KOM RP 12 || -8,7 || -7,6 || -7,5 || -6,3 || -4,0 || -5,3 KOM PP 12 || -8,7 || -7,3 || -7,0 || -4,3 || -4,1 || -5,1 SP || - || - || -7,3 || -4,4 || -2,2 || -0,2 Bendroji valdžios sektoriaus skola3 (% BVP) || KOM RP 12 || 53,9 || -61,5 || 69,3 || 86,1 || 92,7 || 97,1 KOM PP 12 || 53,9 || -61,2 || 68,5 || 80,9 || 86,8 || 91,8 SP || - || - || 68,5 || 79,8 || 82,3 || 81,5 Pastabos: 1 Programose nurodytas gamybos apimties atotrūkis ir pagal ciklą pakoreguotas balansas pagal Komisijos tarnybų perskaičiavimus remiantis programose pateikta informacija. 2 Pagal ciklą pakoreguotas balansas atmetus vienkartines ir kitas laikinąsias priemones. 3 2012 m. liepos 23 d. nustatyta pagalbos finansų sektoriui (bankų rekapitalizacijos) programa dar neturėjo poveikio 2012–2014 m. valdžios sektoriaus skolos ir deficito prognozei. Šaltinis: KOM RP12 – Komisijos tarnybų 2012 m. rudens prognozė; KOM PP12 – Komisijos tarnybų 2012 m. pavasario prognozė; SP – 2012 m. balandžio mėn. stabilumo programa.